Pretoria-tiener met skaars verouderingsiekte hou skouspelagtige 16de verjaardag | Huisgenoot
Beandri het 'n swierige opskop vir haar 16de verjaardag gehad.
In haar turkoois-en-silwer ontwerpersrok vol skitterende blinkers sou die tiener tuis gelyk het op enige rooitapyt. Maar die geleentheid was nie 'n première nie; dit was haar eie 16de verjaardagpartytjie – 'n swierige makietie met meer as 160 gaste.
Om 16 te word is immers iets om te vier – en soveel te meer vir Beandri Booysen. Die tiener het Hutchinson-Gilford-progerie, 'n genetiese afwyking wat lyers vier tot agt keer so vinnig laat verouder as ander kinders.
Dit is so seldsaam dat net 125 mense sover bekend wêreldwyd daaraan ly, en die meeste lyers word nie ouer as 14 jaar nie.